Рецептивна солидарност. Концептуално допълнение към политическото изкуство на Росса/Мавроматти

Станимир Панайотов
Свързваме работата на Боряна Росса и Олег Мавроматти с политическото изкуство. Този факт трябва да бъде локализиран – само така той може да бъде политизиран в някакви нормативни рамки.

В българската публичност подобна артистична тъждественост е микроуспех: като се има предвид нормализираната деполитизация на обществото, класицистките домогвания на артистичните среди (за които високото изкуство е асиметрично на всекидневната конюнктура) и ограничения капацитет на изкуствоведския дискурс, тяхното изкуство е постижение от надлокален мащаб. Това лесно може да бъде релокализирано, все някой би казал: лесно е да окупираш ничията земя – нежеланото, изпаряващо се изкуство като онтология на настоящето. Лесно е да бъдеш различен, когато различието не е тъждествено на социополитическите нагласи. Това не е така, но така да бъде. Отговорността, която артистът поема при управлението на своята „елитистка“ и луксозна позиция в маргиналната хралупа на различието е прекомерно асиметрична на трите споменати нива: общество, изкуство, рефлексия върху изкуството. „Успехът“ тук се корени в това, да имаш твърда позиция в меки условия; да се движиш в откроими артистични координати в световния хаос на невидимата ръка и нейната утопия. Трябва да си даваме много ясна сметка за условията на артистичния труд, в които работят Росса/Мавроматти: политизация на феномени в общество, което се идентифицира с непосредствените семейни структури и мрежи. Защото именно тези условия – всички струпани под разпадащото се към племенност общество - са пълен провал. Постигането на концентрацията, систематичността и посветеността сами по себе си не са условия за успех – те са единствено условия на преобразуващата критика и именно като такава трябва да схващаме акциите на двамата художници. Дори не можем да кажем, че успехът в случая е успешно изкуство, а единствено успешно задържане на повърхността на този провал. Този провал е по-известен в съвременния неолиберален свят като „общество“. 

Ще открием призраците на неолибералната утопия – светът на реал-капитализма – като тела в някаква контролирана болка из по-голямата част от творчеството на двамата художници. И теза тела никак не са призрачни и утопични. Те не са и далечната огледална продукция на капитала. Тези перформативни/перформирани тела дават плът на насилието и агонията на пазарната утопия и нейните некрополитики. Дават плът на умиращото общество, чиято единствена останала артерия е капиталът. (В някакъв смисъл това изкуство напомня на интубиране на труп.) Ако погледнем през призмата на капитала тези пърформанси то ние виждаме едно последователно отрепетиране на контролираната агония (About the Living and the Dead, Living Еnd, Whole Body); някакви кратки пробиви в Реалното на капитала (Peoples Servants, Blood Certificate); и един скоросмъртен призив: умирай по-бързо, общество. We are not in this together; тази или онази криза не са наша обща собственст. Няма да ядем лайната на капитализма в глазура, а ще взривим лайноцентралата му така че целият свят да ги види. И лайнарката на капитала ще бъдат нашите тела. В тези пърформанси ние виждаме как утопията на една добре построена капиталистическа канализация всъщност преминава през телата ни: за да се оттървем от лайната на капитала ще трябва първо да капитализираме лайната. Едва тогава ще комунизираме в една точка целия този санитаризиран хипертеличен лайномет, за да се надигне и изригне. И не за да се оттървем от лайната – в крайна сметка те са наши, – а за да ги комунизираме. 

Изключително важно е да погледнем на тези акции първо като на комунизация; по-точно комунизация на абектното, низкото, а след това да ги ситуираме в санитарността и структурираността на артистичното пространство, за да разберем как функционира абектното като политическа критика и изкуство. Несъмнено в тези акции има някаква ритуална свещеност, която не принадлежи на обществото, а по-скоро на племенното, на примитвно-анархисткото и именно този факт ни принуждава да се съотнесем към общото (commons) и неговия неудържим разпад. Не, еманципацията и солидарността не ни се полагат веднъж щом видим оголеното от липсата на социални връзки общество. Но от работата на Росса/Мавроматти следва нещо, което можем да идентифицираме като рецептивна солидарност, последваща разкриването на абектността на социалните отношения.

Какво е рецептивна солидарност? Това е комунизация на възприятията. Зрителският афект кулминира в рецептивен комунизъм. Именно реидентификацията на солидарността с комунизма на терена на рецептивното са онова условие, което е способно да надскочи постконсумеристкото превръщане в стока на политическото изкуство. 

Пародията, иронията, перформативът, пастишът, агонията са все така средства за завръщане към общото, към битието-в-общност, детерминирано от изолирания самодостатъчен индивид (чиято крайност се появява в Civil Position), но те не са достатъчни. В началото можем да идентифицираме тези акции по-скоро с „рецептивен тероризъм“ и неговата остоковена експозиция. Но тероризмът е другото лице на утопията на неолиберализма, неговата осъществена, реално съществуваща антиимпериалистическа антиутопия, докато именно комунизмът на възприятията е онова, което с тези акции се завръща по реално-абектен начин в ready-made пространството/пазара на изкуството, без да се автоимунизира от антагонизма (както прави тероризмът). Изкуството на Росса и Мавроматти е ярък документ на разпадащото се социално битие в нашето настояще. То е автентичен документ на преизобретяването на политическото в най-податливата на остоковяване територия – изкуството на настоящето, т.е. политическото изкуство. Рискът тук е да интерпетираме тези акции като надполитическо политическо изкуство. Не трябва да правим това в никакъв случай, защото това е изкуство на позицията и на локалността, което при все това има своята универсалност. (Според мен тя се появява именно в „рецептивната солидарност“.) Надполитичността не е ангажираност. Но това не е проблем, защото ние все още живеем в ерата на едновременностите. Въпросът тогава е защо солидарността (тук появяващaе се като кървава феноменология на агонизиращия субект) изглежда е най-изчезващата едновременност? Струва ми се, че разпознаването на подобна рецептивна солидарност и комунизация на възприятията при Росса и Мавроматти е метод, който дава време на тази липса на солидарност, и то по твърде тревожещ начин: откриваме че тялото в болки, кървящите и окървавени текстури, обекти, референции свиват рецептивните ни способности до степен, която разкрива общото/комуналното. И ако съм прав за това, то акцията/пърформънсът правят от разтеклото се социално битие активизъм. Следователно тук има потенциал за старата преобразуваща критика на 19 век – преобразуването на рецептивната солидарност в активистка рекомунизация на статуквото. 

Но дотук с успешността, защото подобна солидарност е индивидуално постижение на Росса/Мавроматти. Парадоксално е че социализацията на тяхното изкуство в изкуствоведските дискусии извън България все така ги свързва с въпросната територия, но парадоксът отмира веднъж щом си дадем сметка че това е само защото и двамата настояват на ангажирането с позиционираността им. Микроуспехът на това изкуство е почти в зоната на провала веднъщ щом осъзнаем, че то създава само условията за политическо изкуство, освен че самото то е екземплярно такова. Липсата на по-общ, вече солидарен и надироничен форум в света на българското изкуство и критическа публичност по-общо, го деполитизира автоматически. Политическото изкуство – особено когато то самото казва, че е такова – не е просто аксесоаризъм и придатък нито на пазара на изкуството, нито на академичните дискурси. Следователно ако допуснем отъждествянето на тандема с „рецептивната солидарност“, то тогава трябва да признаем че е необходима допълнителна политизация на политическото изкуство, а този процес е отвъд способностите на индивида: особено когато обществото вижда себе си като такова в административни термини; особено когато пазара на изкуството отказва да мигрира подривно между надстройката и базата; особено когато критиката е анти-идеологическа. 

Затова смятам, че социалнополитическото изкуство на Боряна Росса и Олег Мавроматти следва да бъде подкрепено от една рекомунизация на нашето възприемане на онтологията на настоящето, условията за която самите те предлагат. В противен случай то рискува да се превръне от рецептивно-солидарна стратегия в рецептивна документалистика. Докато ние сме наблюдавали и участвали в успешния провал на обществото. 
